सरकार का जवाब; बिना पूछे ही जारी किया आदेश
रतलाम जिले के गांव हरथली में बने एक पॉली हाउस निर्माण में अनियमितता का मामले में गुरुवार को विधानसभा में बहस हुई। मंदसौर विधायक यशपाल सिंह सिसौदिया के सवाल पर जवाब उद्यानिकी एवं खाद्य प्रसंस्करण राज्य मंत्री सूर्यप्रकाश मीना ने जवाब दिया। उन्होंने कहा उद्यानिकी मिशन के वरिष्ठ अधिकारियों ने बिना सरकार के अनुमोदन के ही जवाब जारी कर दिया था। संबंधित अधिकारी को शाेकॉज नोटिस जारी किया गया है।
हरथली की महिला कृषक राम कन्याबाई द्वारा तैयार कराए गए पॉली हाउस की क्वालिटी बेहद घटिया होने और बार-बार इसके फटने की शिकायत उप संचालक से लेकर सरकार के स्तर तक की गई है। दो दिन पहले ही इस मामले में विधानसभा में जवाब दिया गया था कि यदि महिला राम कन्याबाई आगे से कोई शिकायत नहीं करने का लिखित आश्वासन देती है तो उनका पोली हाउस सुधरवाने का कदम उठाया जा सकता है। गुरूवार को विधायक यशपाल सिंह सिसोदिया ने इस मामले को उठाया। सिसोदिया के अनुसार सरकार की योजना के तहत हरथली में पोली हाउस सरकार द्वारा तय एजेंसी के जरिए ही बनाया गया था लिहाजा काम की गुणवत्ता की जिम्मेदारी भी सरकार की ही बनती है। यदि शिकायतकर्ता इस मामले में अनियमितता की शिकायत करती है तो उनसे लिखित में यह कतई नहीं लिया जा सकता है कि वे आगे से कोई शिकायत नहीं करेंगी तभी पोली हाउस ठीक कराया जा सकता है। यह सरासर गलत है। इस प्रकरण में विधायक यशपाल सिंह और राज्यमंत्री सूर्यप्रकाश मीना के बीच लंबी बहस हुई, आखिरकार मीना ने गलत जवाब देने की बात स्वीकारी और संबंधित अधिकारी के खिलाफ कार्रवाई का भी भरोसा दिलाया।
hin_Deva hin_Deva hin_Deva